# Génération.s

Génération.s és un partit socialdemòcrata francès liderat per Benoît Hamon, exministre i candidat presidencial del Partit Socialista.

## Història

Designat candidat amb el 58,69% dels vots a la segona volta de les primàries socialistes per representar al partit, l'exministre Benoît Hamon va obtenir finalment el 6,36% dels vots. Posteriorment, també seria eliminat a la primera volta de les eleccions legislatives, perdent així el seu escó a l'Assemblea Nacional, en una autèntica catàstrofe pels socialistes en el llavors pitjor resultat històric amb la pèrdua de 249 diputats respecte les anteriors eleccions.
La conseqüent crisi interna en el PS provocaria nombroses escissions i baixes del partit. Hamon lideraria la creació del Moviment 1 de juliol, presentat com "una iniciativa totalment oberta" que pretenia anar "més enllà del marc dels partits". Des dels primers dies del moviment, l'exministre Dominique Bertinotti, l'eurodiputat Guillaume Balas i els antics eurodiputats Barbara Romagnan i Mathieu Hanotin s'hi van sumar. Més endavant s'hi afegirien d'altres càrrecs com l'expresidenta dels Joves Socialistes Laura Slimani, l'exdiputat Pascal Cherki, i els llavors eurodiputats Isabelle Thomas i Guillaume Balas.
El nom definitiu del moviment es va anunciar el dia 2 de desembre de 2017 durant el congrés fundacional a Le Mans. Del 30 de juny a l'1 de juliol de 2018 es celebraria a Grenoble la primera convenció del partit, que aprovaria els estatuts i la coordinació general.
Per a les eleccions europees de 2019, Benoît Hamon impulsaria una intensa campanya amb personalitats internacionals com Ianis Varufakis (fundador de DiEM25), Luigi de Magistris (alcalde de Nàpols i fundador del moviment Democrazia e Autonomia) i representants dels partits Razem (Polònia), L'Alternativa (Dinamarca) o MeRA25 (Grècia). Tanmateix, la llista obté 741.772 vots, el 3,27%, i cap escó al Parlament Europeu.
Més endavant, el partit recolzaria al candidat ecologista Yannick Jadot per a les eleccions presidencials de 2022, el qual obtindria el 4.63%. Per a les legislatives del mateix any, Génération.s formaria part de l'aliança progressista Nova Unió Popular Ecològica i Social, a partir de la qual aconseguirien quatre escons, Sophie Taillé-Polian, Karim Ben Cheïkh, Sébastien Peytavie i Benjamin Lucas. S'asseuen al Grup Ecologista, del qual Sophie Taillé-Polian és la vicepresidenta responsable de l'intergrup NUPES.
Davant les eleccions europees de 2024, el partit va apostar per reproduir NUPES amb un candidat ecologista al capdavant, però al no ser possible i presentar-se els seus membres de manera separada, decideixen no presentar-se ni recolzar cap candidatura. A les legislatives del mateix any participen de la formació del Nou Front Popular, creat per fer front a l'ascens de l'extrema dreta a França i per a unir forces de tot l'espectre d'esquerres i progressista. Com a resultat, el partit sumaria dos diputats més a l'Assemblea Nacional.

## Resultats electorals
### Eleccions legislatives

| Any | 1a volta | 1a volta | 2a volta | 2a volta | Escons | +/- | Pos. |
| Any | Vots | % | Vots | % | Escons | +/- | Pos. |
| 2022$^a$ | 145.610 | 0,64 | 186.254 | 0,90 | 4 / 577 | Nou | 16è |
| 2024$^b$ | 238.881 | 0,75 | 215.890 | 0,79 | 6 / 577 | 2 | 13è |
* $^a$ Dins de NUPES.
* $^b$ Dins del Nou Front Popular.

### Eleccions presidencials

| Any | Candidat | 1a volta | 1a volta | 1a volta | 2a volta | 2a volta | 2a volta | Resultat |
| Any | Candidat | Vots | % | Pos. | Vots | % | Pos. | Resultat |
| 2022 | Suport a Yannick Jadot | 1.627.853 | 4,63 / 100 | 6è | | | | 2 Derrota |

### Parlament Europeu

| Any | Vots | % | Escons | +/− |
| 2019 | 741,772 | 3.27 | 0 / 79 | 3 |
| 2024 | No hi participen. | No hi participen. | No hi participen. | No hi participen. |

## Referències

* ↑ «Benoît Hamon remporte largement la primaire à gauche» (en francès), 29-01-2017. [Consulta: 27 febrer 2025].
* ↑ «PRÉSIDENTIELLE. Benoît Hamon éliminé: une campagne perdue d’avance, un PS en ruines» (en francès), 23-04-2017. [Consulta: 27 febrer 2025].
* ↑ «Il quitte le PS... Mais où va Benoît Hamon ?» (en francès), 02-07-2017. [Consulta: 27 febrer 2025].
* ↑ «Avec son mouvement, Benoît Hamon veut "dépasser" les partis» (en francès), 26-06-2017. [Consulta: 27 febrer 2025].
* ↑ «Pascal Cherki quitte le Parti socialiste pour rejoindre Benoît Hamon» (en francès). Le Monde, 10-10-2017.
* ↑ Alliès, Christophe Gueugneau, Stéphane. «Isabelle Thomas et Guillaume Balas: «Le PS n’est plus l’outil pertinent»» (en francès), 14-11-2017. [Consulta: 27 febrer 2025].
* ↑ Rieth, Bruno. «M1717 : où en est Benoît Hamon avec son mouvement ?» (en francès), 15-11-2017. [Consulta: 27 febrer 2025].
* ↑ «A la convention de Génération.s, Benoît Hamon veut être l’anti-Macron» (en francès). Le Monde, 01-07-2018.
* ↑ Birken, Maxime. «Elections européennes : Hamon et Varoufákis lancent l’«appel de Naples» pour une liste transnationale» (en francès). [Consulta: 27 febrer 2025].
* ↑ «Eric Piolle en tête des parrainages de la primaire écologiste» (en francès). Le Monde, 27-07-2021.
* ↑ Génération•s. «Communiqué commun entre la France insoumise et Génération.s pour les prochaines élections législatives» (en francès), 28-04-2022. [Consulta: 27 febrer 2025].
* ↑ «« Pour une liste commune aux européennes », la tribune de quatre députés écolos» (en francès), 17-05-2023. [Consulta: 27 febrer 2025].
* ↑ Nelken, Sacha. «Européennes : Génération·s, le parti fondé par Benoît Hamon, passe son tour» (en francès). [Consulta: 27 febrer 2025].
* ↑ «Le Nouveau Front populaire aux législatives : ce que contient l’accord signé» (en francès), 14-06-2024. [Consulta: 27 febrer 2025].